Բոգդան Հովհաննիսյան

Բոգդան Գևորգի Հովհաննիսյան (, Ձաղիձոր), հայ քանդակագործ, գեղանկարիչ։

Կենսագրություն 
 1967 թվականին ավարտել է Կիրովականի Գաբրիել Սունդուկյանի անվան թիվ 8 միջնակարգ և Ստեփան Աղաջանյանի անվան նկարչական դպրոցները։
 1974 թվականին ավարտել է Երևանի Փանոս Թերլեմեզյանի անվան գեղարվեստի ուսումնարանի քանդակի բաժինը։ Ուսումնարանն ավարտելուց հետո դասավանդել է Կիրովականի թիվ 13 դպրոցում։
 1988 – 1991 թվականներին աշխատել է Հայաստանի գեղագիտության ազգային կենտրոնի Կիրովականի մասնաճյուղում՝ որպես տնօրեն։
 1967 -1968 թվականներին երգել է Ջեյմս Գյոզալյանի քառաձայն երգչախմբում, իսկ 1971-1973 թվականներին` Երևանի պետական համալսարանի Հովհաննես Չեքիջյանի երգչախմբում, ապա` Կիրովականի երգի-պարի պետական համույթում։
 1985 թվականին ստեղծել է Լոռու շրջանում առաջին ազգագրական երգերի «Խորոտիկ» և 1989 թվականին՝ «Տաշիրք» համույթները։ Ազգագրական երգչախումբ է ստեղծել նաև Վանաձորի բժշկական ուսումնարանում։
 2012 թվականից հանդիսանում է Հայաստանի նկարիչների միության անդամ։

Ստեղծագործական գործունեություն 
Բոգդան Հովհաննիսյանը զբաղվում է գեղանկարչությամբ, գրաֆիկայով, քանդակով և խաչքարագործությամբ։ Մասնակցել է բազմաթիվ ցուցահանդեսների։ Հովհաննիսյանի հեղինակած խաչքարերը տեղադրվել են Հայաստանում, Ռուսաստանում, Բուլղարիայում, Անգլիայում։ Պահպանված լուսանկարների օգնությամբ Բոգդան Հովհաննիսյանը սկսել է վերականգնել ադրբեջանցիների կողմից կործանված Ջուղայի խաչքարերից։

Հովհաննիսյանը զբաղվում է նաև բանահավաքչությամբ, գրառել և հանրապետական փառատոներին ու զանազան միջոցառումներին անձամբ հնչեցրել է մի շարք ժողովրդական երգեր՝ արժանանալով երգարվեստի մեծ երախտավոր Հայրիկ Մուրադյանի դրվատանքի խոսքերին։ Ղեկավարում է Վանաձորի պետական մանկավարժական ինստիտուտի ազգագրական երգչախումբը։

Ծանոթագրություններ

Արտաքին հղումներ 
 Խաչքարագործ Բոգդան Հովհաննիսյան
 «Հայը խաչքարագործությամբ զբաղվել է, զբաղվում է և պետք է զբաղվի»

Հայ քանդակագործներ
Հայ գեղանկարիչներ